་་་སྐབས་དེར་ཀྲུང་དབྱང་མི་དམངས་སྲིད་གཞུང་གི་སྐུ་ཚབ་ཀྲང་ཅིང་ཝུ་ལྷ་སར་ཕེབས་ཟིན་པ་དང༌།ཀྲང་གོ་ཧྭ་དང་ཐན་ཀའོན་སན་གཉིས་ཀྱིས་དམག་དཔུང་ཁྲིད་ནས་མཇུག་ཏུ་ཡོང་གི་ཡོད་ཀྱང༌།ལྷ་སར་འབྱོར་མེད།སྐུ་ཚབ་ཀྲང་ཅིང་ཝུ་ནས་ཏཱ་ལའི་བླ་མར་གྲོས་མཐུན་ལ་མིང་རྟགས་བཀོད་ཟིན་པས་ཏཱ་ལའི་བླ་མས་དམག་དཔུང་ཆེ་བ་ལྷ་སར་མ་འབྱོར་གོང་ཀྲུང་དབྱང་ལ་རྣམ་འགྱུར་ཞིག་སྟོན་པ་གནང་དགོས་ཞུས་པར།སྲིད་ཚབ་གཉིས་ནས་གནད་དོན་དེ་ང་ཚོས་འཕྲལ་ཐག་གཅོད་ཐུབ་ཀྱི་མ་རེད།བོད་ལྗོངས་ཚོགས་འདུ་ཧྲག་བསྡུས་རྒྱས་པ་འཚོགས་ནས་གཏན་འཁེལ་བྱེད་དགོས་ཞེས་བཤད་ནས་ཚོགས་འདུ་ཧྲག་བསྡུས་རྒྱས་པ་འཚོག་རྒྱུ་བྱས་པ་རེད།སྲོན་རྒྱུན་ལྟར་ན་ཚོགས་འདུ་ཧྲག་བསྡུས་རྒྱས་པ་དང༌།རྒྱས་འཛོམས་ཚོགས་འདུར་བཀའ་བློན་ཞུགས་ཆོག་གི་མ་རེད།ཡིན་ནའང་ཚོགས་འདུ་འདིའི་གྲོས་གཞི་ཆབ་མདོར་བཅིངས་འགྲོལ་བཏང་བའི་སྐོར་དང་གྲོས་མཐུན་ལ་མིང་རྟགས་བཀོད་པའི་སྐོར་གྱི་གནད་དོན་ཡིན་པར་བརྟེན།ང་དང་དེ་མིན་གྱི་ཞི་མོལ་སྐུ་ཚབ་བཞི་ཚོགས་འདུ་དེར་ཞུགས་ཏེ་ཚོགས་འདུར་ཆབ་མདོ་བཅིངས་འགྲོལ་བཏང་བ་དང༌།གྲོས་མཐུན་ལ་མིང་རྟགས་བཀོད་པའི་སྐོར་གྱི་གནས་ཚུལ་ངོ་སྤྲོད་ཞུ་ཆོག་པ་ཞེས་སྲིད་ཚབ་གཉིས་ལ་རེ་འདུན་ཞུས་པ་ཡིན།ངས་ཚོགས་འདུ་འདིར་གཞུག་རྒྱུའི་རེ་འདུན་ཞུ་དགོས་དོན་གང་ཡིན་ཟེར་ན།གཅིག་ནས་དངོས་བྱུང་གནས་ཚུལ་ངོ་སྤྲོད་ཞུ་དགོས་པ་དང༌།གཉིས་ནས་སྐབས་དེར་སྤྱི་ཚོགས་ཐོག་ཀྲུང་དབྱང་གིས་ང་ལ་དངུལ་མང་པོ་གནང་བ་དང༌།ངས་བོད་བཙོངས་པ་རེད་ཟེར་བ་སོགས་ཤོད་ཚུལ་མང་པོ་ཡོད།ཚོགས་འདུའི་ཐོག་ང་ཚོས་གོང་དུ་ད་རེས་ངས་ཚང་མར་ཞུས་པའི་གནས་ཚུལ་དེ་དག་གྲོས་མོལ་གྱི་བརྒྱུད་རིམ་སྐོར་ལ་ཟེར་ངོ་སྤྲོད་བྱས་པ་དང༌།མཇུག་ཏུ་ངས་ཀྲུང་དབྱང་གིས་ང་ཚོ་བསླུས་པ་རེད་ཟེར་གྱི་ཡོད།ཡང་སྙིང་ཀྲུང་དབྱང་གིས་ང་ཚོར་ག་རེ་གནང་ཡོད་ཟེར་ན།ང་རང་ལ་མའོ་ཀྲུའུ་ཞིའི་སྐུ་དཔར་ཞིག་དང༌།གོས་ཆེན་སེར་པོ་བསྟབས་དྲིལ་གཅིགཇ་སྤ་ཏི་སྒམ་གང་བཅས་གནང་བྱུང༌།དཔོན་རིགས་གཞན་ལ་གནང་ཡས་ནི་ང་ལས་ད་དུང་ཉུང་བ་ཡོད།དངོས་རྫས་དེ་དག་གིས་ང་ང་ཕོད་བསླུ་ཐུབ་ཀྱི་རེད་དམ།དེའི་ཐད་ཁྱེད་རྣམ་པས་བསམ་བློ་གཏོང་རོགས་གནང་ཞེས་བཤད་པ་ཡིན།་་་